Imperial: Sakeraad eis dat koppe rol ná diskriminasieMark Lamberti (Foto: Facebook) Die Black Business Council (BBC) het Dinsdag geëis dat onmiddellike regstappe teen Mark Lamberti, uitvoerende hoof van die Imperial-groep, en Ockert Janse van Rensburg, finansiële groephoof van die Imperial-groep se sustersmaatskappy Associated Motor Holdings (AMH), ingestel word nadat albei partye aan diskriminasie in die werkplek skuldig bevind is. Dít volg nadat die Noord-Gautengse hooggeregshof vroeër vandeesweek beslis het dat Lamberti, wat vroeër op die Eskom-raad aangestel is, skuldig was aan diskriminasie nadat hy na ŉ senior en ervare vrouepersoneellid as “ŉ vroulike gelyke indiensnemingskandidaat” verwys het. Regter Pieter Meyer het bevind dat Adila Chowan, nou nié meer werksaam by die maatskappy nie, se waardigheid wel aangetas is deur Lamberti se stelling en dat daar wel teen haar gediskrimineer is op grond van haar ras en geslag. Die BBC het gesê hy eis ook AMH se kop omdat die maatskappy ŉ ewe groot rol in die diskriminasie gespeel het. “Deur nié op te tree nie, sal die maatskappye waarby Mark Lamberti betrokke is bevestig dat hulle gelukkig daarmee is om ŉ rassis in hul midde te hê wat geen respek het vir swart persone en swart vroue nie,” lui ŉ verklaring van die sakeraad. “Dit sal ook beteken dat hierdie organisasies en maatskappye rasse- en geslagsdiskriminasie ondersteun. Die hof se beslissing bevestig dat Lamberti nie in ŉ leiersposisie in Suid-Afrika moet wees nie.” Die BBC sê hy is reeds besig om ondersoek in te stel na die moontlikheid dat verbruikers die Imperial-groep en al sy sustersmaatskappye boikot. Eskom, Lamberti en AHM was nie onmiddellik beskikbaar vir kommentaar nie.